Title: ประกาศกรมการจัดหางาน เรื่อง กำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานด้านการเกษตรในประเทศอิสราเอล พ.ศ. 2544

ประกาศกรมการจัดหางาน

ประกาศกรมการจัดหางาน
เรื่อง
กำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทย
ไปทำงานด้านการเกษตรในประเทศอิสราเอล
พ.ศ. ๒๕๔๔

ตามที่กรมการจัดหางานได้ประกาศกำหนดอัตราค่าจ้างมาตรฐานขั้นต่ำสำหรับการจ้างแรงงานไทยไปทำงานด้านการเกษตรในประเทศอิสราเอล
พ.ศ. ๒๕๔๐ เพื่อเป็นเกณฑ์สำหรับพิจารณาอนุญาตให้รับสมัครและจัดส่งคนหางานไปทำงานเกษตรในประเทศอิสราเอล
ตั้งแต่วันที่ ๙ เมษายน ๒๕๔๐ นั้น 
เนื่องจากรัฐสภาอิสราเอลได้อนุมัติออกกฎหมายแรงงานต่างชาติฉบับใหม่ทำให้มีการเปลี่ยนแปลงในสาระเกี่ยวกับสิทธิประโยชน์ของแรงงานไทย
กรมการจัดหางานจึงอาศัยอำนาจตามมาตรา ๓๖ (๑)
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ ซึ่งแก้ไขเพิ่มเติมโดยพระราชบัญญัติจัดหางานและคุ้มครองคนหางาน
(ฉบับที่ ๒) พ.ศ. ๒๕๓๗ ให้ยกเลิกประกาศกรมการจัดหางาน เรื่อง
กำหนดอัตราค่าจ้างมาตรฐานขั้นต่ำสำหรับการจ้างแรงงานไทยไปทำงานด้านการเกษตรในประเทศอิสราเอล
พ.ศ. ๒๕๔๐ ประกาศ ณ วันที่ ๙ เมษายน ๒๕๔๐ และออกประกาศกรมการจัดหางานเพื่อกำหนดเงื่อนไขเกี่ยวกับอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานด้านการเกษตรในประเทศอิสราเอลขึ้นใหม่
ดังนี้

๑. 
อัตราค่าจ้างมาตรฐานขั้นต่ำที่นายจ้างจะต้องจ่ายให้กับคนหางานไทย ต้องไม่ต่ำกว่าอัตราค่าจ้างขั้นต่ำที่ทางการท้องถิ่นกำหนดให้ในขณะนั้น
๒.
นายจ้างสามารถหักค่าที่พักและค่าส่วนควบที่พักได้ไม่เกินอัตราที่กฎหมายท้องถิ่นกำหนด
๓. ในกรณีที่กฎหมายท้องถิ่นกำหนดให้นายจ้างหักภาษีอากร
หักค่าใช้จ่ายหรือค่าธรรมเนียมใด ๆ ให้กระทำได้ไม่เกินที่กฎหมายท้องถิ่นกำหนด

ทั้งนี้ ตั้งแต่วันที่ประกาศในราชกิจจานุเบกษาเป็นต้นไป[๑]

ประกาศ ณ วันที่ ๑ พฤษภาคม พ.ศ. ๒๕๔๔
วันชัย  ผดุงศุภไลย
อธิบดีกรมการจัดหางาน

วิภา/ผู้จัดทำ
๙ มีนาคม ๒๕๕๕

[๑] ราชกิจจานุเบกษา
เล่ม ๑๑๘/ตอนพิเศษ ๔๔ ง/หน้า ๔/๑๘ พฤษภาคม ๒๕๔๔